
                   1. Clauzele de salvagardare şi măsurile tranzitorii ce pot fi aplicate României şi Bulgariei potrivit Tratatului de aderare

                   Raportul de monitorizare al Comisiei Europene cu privire la stadiul de pregătire al României şi Bulgariei pentru aderarea la Uniunea Europeană, dat publicităţii la 26 septembrie a.c. la Strasbourg, menţionează instrumentele prevăzute de Tratatul de aderare al celor două ţări aflate la dispoziţia Comisiei pentru a asigura conformarea noilor state membre la politicile comunitare.

                   Potrivit Tratatului, există trei tipuri de măsuri de salvgardare, în domeniile economic, al pieţei interne şi justiţiei şi afacerilor interne, care pot fi aplicate în primii trei ani după aderare. Ultimele două pot fi invocate anterior momentului aderării. Odată instituite, măsurile vor fi aplicate până când Comisia de la Bruxelles decide ridicarea lor, în urma rezolvării problemelor restante.

                   Clauza de salvgardare în domeniul economic poate fi invocată după aderare, în situaţia unor dificultăţi economice serioase în statele actuale sau noi membre.

                   În domeniul pieţei interne, clauza poate fi aplicată dacă un nou stat membru provoacă sau riscă să provoace o perturbare serioasă a funcţionării pieţei interne europene. În această situaţie, Comisia poate lua măsurile corepunzătoare, cum ar fi excluderea statului respectiv de la anumite beneficii reglementate pentru piaţa internă, inclusiv în domeniul politicilor sectoriale (competiţie, agricultură, transport, telecomunicaţii, energie, sănătate şi protecţia consumatorilor, mediu etc.), în măsura în care există efecte transfrontaliere. Totodată, clauza de salvgardare în domeniul justiţiei şi afacerilor interne poate fi invocată dacă există deficienţe grave sau riscuri legate de acestea. Ea permite suspendarea unilaterală a obligaţiilor statelor membre actuale în ce priveşte cooperarea judiciară cu statul respectiv, adică nerecunoaşterea deciziilor justiţiei atât în domeniul penal, cât şi civil.

                   În document se menţionează, de asemenea, că mai pot fi aplicate două tipuri de aranjamente tranzitorii. Prima categorie o constituie aranjamentele convenite în timpul negocierilor de aderare pentru câteva domenii, pentru a se evita posibile perturbări regionale sau sectoriale în statele vechi sau noi membre ale Uniunii. De exemplu, libera circulaţie a forţei de muncă din noile state membre poate fi restricţionată pentru o perioadă de până la şapte ani după aderare; accesul la pieţele naţionale de transport rutier a fost restricţionat temporar.

                   Tratatul de aderare prevede o a doua categorie de aranjamente tranzitorii, pe care Comisia le poate aplica o perioadă de trei ani după aderare, în domeniile veterinar, fitosanitar şi al siguranţei alimentare. De exemplu, unităţilor din domeniul alimentar neconforme cu reglementările UE li se poate interzice timp de trei ani să vândă produse pe piaţa internă europeană, fiindu-le permis să producă exclusiv pentru piaţa naţională. După perioada de tranziţie, aceste unităţi vor trebui să se conformeze reglementărilor UE, în caz contrar urmând să fie închise.

                   Pe baza constatărilor raportului, Comisia Europeană va lua măsuri de remediere, pentru a asigura funcţionarea politicilor europene în domeniile siguranţei alimentare, securităţii aeriene, fondurilor pentru agricultură, justiţiei şi luptei împotriva corupţiei.

                   În situaţia în care, înainte sau după aderare, vor fi identificate şi alte deficienţe, Executivul comunitar va adopta măsurile corespunzătoare, se precizează în documentul elaborat de Comisia Europeană.

                   2. Deschiderea celei de-a 61-a reuniuni a Adunării Generale a ONU

                   Secretarul general al Organizaţiei Naţiunilor Unite, Kofi Annan, a lansat un apel, în cadrul discursului său rostit în faţa Adunării Generale a ONU,  de a se pune capăt conflictului din Orientul Mijlociu. Adresându-se delegaţiilor din cele 192 de state membre ale ONU, în deschiderea celei de-a 61-a reuniuni a Adunării Generale, care a avut loc la 19 septembrie a.c., Kofi Annan, al cărui mandat va expira în luna decembrie, după 10 ani de conducere a organizaţiei internaţionale, a calificat conflictul din Orientul Mijlociu ca fiind cea mai mare provocare a momentului la adresa securităţii. "Nici un alt conflict nu conţine o asemenea încărcătură simbolică şi emoţională printre oameni uneori foarte îndepărtaţi de câmpul de luptă", a afirmat Kofi Annan. "Atât timp cât palestinienii vor trăi sub ocupaţie, expuşi în fiecare zi la frustări şi la umilinţe, iar israelienii vor fi sfâşiaţi de bombe în autobuze sau în săli de dans, pasiunile vor rămâne aprinse peste tot", a adăugat el.

                   Kofi Annan a avertizat că, dacă Consiliul de Securitate al ONU nu va ajunge să pună capăt acestui conflict de peste 60 de ani, determinând cele două părţi să accepte şi să pună în aplicare rezoluţiile sale, acest lucru va conduce la un declin al respectului faţă de ONU şi la punerea sub semnul întrebării a imparţialităţii sale. De asemenea, Secretarul general al organizaţiei a afirmat că "eforturile noastre pentru rezolvarea altor conflicte vor întâmpina rezistenţă, inclusiv în Irak şi în Afganistan, unde oamenii au atâta nevoie de noi".

                   Pe plan umanitar, Kofi Annan a evocat de asemenea conflictul din Darfur, provincie din Sudan unde continuă un război civil care a făcut deja cel puţin 200.000 de morţi. Secretarul general al ONU s-a alăturat altor lideri internaţionali în încercarea de a-l convinge pe preşedintele sudanez Omar el-Bechir să accepte desfăşurarea unei forţe a ONU în Darfur.

*

                   În deschiderea reuniunii Adunării Generale a ONU la New York a avut loc şi reuniunea miniştrilor de externe ai statelor membre UE. Agenda discuţiilor a avut ca principale aspecte de interes tematica procesului de pace din Orientul Mijlociu şi a dosarului nuclear iranian, miniştrii de externe UE urmărind punerea în practică a unor măsuri rezultate din dezbaterile reuniunii Consiliului de Afaceri Generale şi Relaţii Externe (CAGRE), care a avut loc la 15 septembrie 2006. 

                   Privind situaţia din Orientul Mijlociu, dialogul la nivel ministerial a evidenţiat determinarea UE de a acţiona ca un adevărat actor global pentru revigorarea procesului de pace. Discuţiile asupra problematicii iraniene au relevat preferinţa UE pentru respectarea de către Iran a prevederilor Rezoluţiei nr. 1696 a Consiliului de Securitate al ONU şi soluţionarea prin negocieri a chestiunii nucleare iraniene. 

                   3. Evoluţia conflictului diplomatic dintre Rusia şi Georgia

                   Relaţiile ruso-georgiene, care au cunoscut în ultima perioadă o gravă tensionare şi măsuri diplomatice fără precedent în relaţiile Rusiei cu un stat fost sovietic, vor constitui subiectul unei întâlniri speciale a Preşedintelui rus Vladimir Putin cu liderii partidelor politice parlamentare, cu reprezentanţi ai Dumei de Stat şi cu conducerea Consiliului Federaţiei. 

                   Preşedintele V. Putin a calificat drept "terorism de stat cu luare de ostatici" arestarea, săptămâna trecută, de către autorităţile georgiene, a patru ofiţeri ruşi acuzaţi de spionaj militar. La finalul unei reuniuni a Consiliului rus al Securităţii, liderul de la Kremlin a catalogat politica internă şi externă a Georgiei ca fiind moştenitoarea de drept a politicii lui Lavrenti Beria, şeful poliţiei politice sovietice din perioada lui I.V. Stalin - ambii, atât Stalin, cât şi Beria fiind de origine georgiană. 

                   Fără a nominaliza, Vladimir Putin a declarat că este clar că se încearcă provocarea Rusiei, de către persoane care, aflându-se sub acoperişul unor sponsori străini, consideră că se pot simţi confortabil şi în siguranţă. În context, şeful statului rus a vorbit despre existenţa unor forţe specializate în crearea de noi crize, în speranţa distragerii atenţiei de la vechile probleme - afirmaţii care, potrivit analiştilor, ar putea fi interpretate ca o aluzie la adresa susţinătorilor internaţionali ai preşedintelui georgian Mihail Saakaşvili şi, în primul rând, al Statelor Unite ale Americii. 

                   Pe de altă parte, preşedintele V. Putin a ordonat Ministerului rus al Apărării să continue retragerea forţelor ruse staţionate în Georgia din perioada sovietică, Rusia revenind astfel asupra deciziei anunţate în cursul aceleiaşi zile de oficiali militari privind suspendarea pe termen nelimitat a retragerii celor trei baze aflate pe teritoriul georgian. 

                   Săptămâna trecută, Rusia şi-a rechemat ambasadorul de la Tbilisi şi a retras, practic, întregul personal al Ambasadei din Georgia, suspendând pe termen nelimitat şi acordarea de vize pentru cetăţenii georgieni. De asemenea, Rusia a decis suspendarea legăturilor aeriene, terestre şi maritime, precum şi tranzacţiile cu Georgia, declanşând astfel un blocaj economic total, în pofida predării militarilor ruşi Preşedintelui Organizaţiei pentru Securitate şi Cooperare în Europa, Karel de Gucht. 

                   Forţele ruse din Transcaucazia au fost plasate în stare de alertă maximă din motive de securitate, deşi comandantul acestora, generalul Andrei Popov, a declarat că nu pune la îndoială afirmaţiile preşedintelui Mihail Saakaşvili, conform cărora nu există ameninţări la adresa securităţii militarilor ruşi. 

                   Pe de altă parte, Ministerul georgian de Externe a condamnat, la 1 octombrie, invitarea liderilor republicilor separatiste Abhazia şi Osetia de Sud la un mare forum economic desfăşurat la Soci, în sudul Rusiei, manifestare la care a fost prezent şi preşedintele V. Putin. Georgia acuză Rusia de susţinerea regimurilor separatiste din Abhazia şi Osetia de Sud şi cere retragerea forţelor ruse de menţinere a păcii din aceste zone.

                   Statele Unite ale Americii au atras atenţia autorităţilor ruse asupra ''discursului inflamabil'' în raporturile cu Georgia şi au salutat predarea către Rusia a celor patru ofiţeri ruşi arestaţi pentru spionaj militar. "Salutăm măsura luată de guvernul georgian pentru eliberarea celor patru cetăţeni ruşi arestaţi săptămâna trecută'', a declarat purtătorul de cuvânt al Departamentului de Stat american, Tom Casey. 

                   Pe de altă parte, Secretarul de stat adjunct însărcinat cu afaceri europene şi euro-asiatice, Dan Fried, a criticat modul în care preşedintele rus Vladimir Putin a gestionat criza în relaţiile cu Georgia, subliniind că SUA ar prefera să se evite orice politică distructivă. "Este important de a indica clar că, în opinia noastră, discursurile inflamabile, sancţiunile, ameninţările - tot ceea ce este provocator - nu ajută'', a adăugat Dan Fried. 

                   Preşedintele rus, Vladimir Putin, l-a avertizat pe omologul său american George W. Bush în legătură cu amestecul unei terţe ţări care ar putea încuraja Georgia în politica distructivă. 
                   4. Reacţii după referendum-ul de independenţă din regiunea Transnistria

                   Duma de Stat a Federaţiei Ruse, Camera inferioară a Parlamentului de la Moscova, intenţionează să ceară iniţierea procedurii de recunoaştere a autoproclamatei republici moldoveneşti nistrene, vicepreşedintele acestui for, Serghei Baburin, aparţinând partidului "Rodina", anunţând elaborarea unui proiect de declaraţie în acest sens. Propunerea oficialului rus se bazează pe rezultatele referendumului desfăşurat la 17 septembrie a.c. în regiunea controlată de autorităţile separatiste de la Tiraspol, în cadrul căruia o majoritate covârşitoare a locuitorilor acestei regiuni a optat pentru independenţa autoproclamatei republici nistrene şi unirea ulterioară cu Federaţia Rusă. Cererea adresată Guvernului Rusiei de iniţiere a procedurii de recunoaştere a Transnistriei trebuie să reflecte poziţia consolidată a Dumei de Stat în această privinţă, a afirmat Serghei Baburin.

                   Un alt vicepreşedinte al Dumei, Vladimir Jirinovski, liderul grupului parlamentar al Partidului Liberal Democrat rus, a declarat că Rusia trebuie să ia în consideraţie dorinţa transnistrenilor de a obţine independenţa statului creat de ei. "Este necesar să creăm un pod aerian între Moscova şi Tiraspol şi trebuie să deschidem un serviciu consular în Transnistria", a apreciat el.

                   Un alt deputat, Aleksandr Krutov a declarat că partidul "Rodina" pe care îl reprezintă, a elaborat un apel către Camera superioară a Parlamentului federal rus - Consiliul Federaţiei - şi către preşedintele Vladimir Putin cu privire la iniţierea procedurilor de recunoaştere a Transnistriei ca stat independent. Deputatul rus a propus, în acelaşi timp, începerea imediată de consultări cu autorităţile de la Tiraspol, cu privire la aderarea la Federaţia Rusă.

                   Liderul transnistrean Igor Smirnov a participat la Moscova la  consultări cu oficialităţi ruse asupra modului în care va putea fi valorificată politic şi juridic opţiunea majorităţii transnistrenilor exprimată la referendum.

                   Concluzia analiştilor este aceea că autorităţile ruse au afirmat, până în prezent, că rezultatele referendumului din 17 septembrie trebuie să fie un impuls pentru reluarea negocierilor privind reglementarea conflictului transnistrean, în timp ce liderii de la Tiraspol au exclus cu fermitate, pentru totdeauna, posibilitatea revenirii regiunii în cadrul Republicii Moldova.

*

                   Procesul de negocieri în format "5+2", care a fost întrerupt în februarie a.c., va fi reluat în curând, a declarat şeful Misiunii OSCE în Moldova, Louis O'Neill. În ultimele săptămâni, între mediatori şi negociatori au avut loc discuţii foarte constructive în acest sens, a declarat ambasadorul, estimând că aceştia sunt pe calea reluării negocierilor. Misiunea OSCE este convinsă că revenirea la masa negocierilor trebuia să aibă loc de mult, urmând să se treacă de la acţiuni unilaterale la discuţii constructive. "Există multe probleme pe acest segment, care necesită discuţii şi analize serioase", a menţionat oficialul european. De asemenea, Louis O'Neill a declarat că retragerea trupelor militare ruseşti şi a muniţiilor de pe teritoriul Republicii Moldova rămâne una din priorităţile Misiunii OSCE. „Obligaţiile pe care şi le-a asumat Federaţia Rusă la summit-ul OSCE de la Istanbul rămân în vigoare, iar Misiunea OSCE este gata să acorde Rusiei ajutor în acest sens şi insistă asupra continuării acestui proces”, a mai apreciat el. În opinia oficialului OSCE, cele 20.000 de tone de muniţii pot fi evacuate în decurs de 6 luni, cu condiţia să existe voinţa politică necesară. 

                   În ceea ce priveşte referendumul din Transnistria, şeful Misiunii OSCE a indicat că acesta s-a desfăşurat în mod unilateral, a pus la îndoială integritatea teritorială a Republicii Moldova şi a conţinut întrebări complicate şi care sugerează răspunsul.

                   5. Dosarul nuclear iranian

                   Preşedintele iranian Mahmoud Ahmadinejad a declarat că Iranul nu va ceda în faţa presiunilor occidentale privind suspendarea programului său nuclear, însă este pregătit pentru negocieri corecte. "Naţiunea iraniană nu va ceda nici un pas în faţa presiunilor şi forţei exercitate de ţările occidentale în legătură cu programul nostru nuclear”, a afirmat preşedintele acestei ţări.  Occidentalii, care în opinia preşedintelui doresc doar oprirea progresului ţării sale, "trebuie să ştie că naţiunea iraniană este hotărâtă să facă uz de energie nucleară şi considerăm că energia nucleară este dreptul nostru evident", a spus preşedintele iranian. 

                   Pe de altă parte, fostul preşedinte Mohammad Khatami a opinat că nu există altă cale în criza nucleară decât cea a negocierii şi compromisului şi că ţara sa poate juca un rol de stabilizare în Irak, Afganistan şi Liban. "Iranul nu doreşte sub nici o formă arma nucleară, iar în cursul negocierilor întreaga lume se va convinge de acest lucru", a afirmat fostul şef al statului iranian. 

                   Aceste declaraţii survin după ce negociatorul şef în dosarul nuclear iranian, Ali Larijani, şi Înaltul reprezentant al Uniunii Europene pentru politică externă şi securitate comună, Javier Solana, au anunţat că s-au înregistrat concluzii pozitive, respectiv progrese, în cadrul discuţiilor care au avut loc în ultima perioadă de timp.

                   O serie de oficiali europeni poartă discuţii cu reprezentanţii iranieni pentru a afla dacă această ţară este gata să suspende programul de îmbogăţire a uraniului, în schimbul unor măsuri economice şi diplomatice angajate de marile puteri, ca o ultimă şansă acordată înaintea adoptării unor eventuale sancţiuni din partea ONU.

                   Recent, preşedintele M. Ahmadinejad a afirmat că Iranul este pregătit să ia în considerare noi condiţii vizând rezolvarea crizei nucleare, însă nu a precizat aceşti termeni. Regimul de la Teheran nu s-a conformat solicitării emise la 31 iulie de Consiliul de Securitate al ONU privind îngheţarea programului său nuclear până cel târziu la 31 august a.c.. El susţine că are dreptul să dezvolte un program nuclear în scopuri paşnice, în timp ce Occidentul, în special SUA, afirmă că acest program ascunde proiecte militare.

                   Grupul celor cinci state membre permanente ale Consiliului de Securitate al ONU: China, Franţa, Marea Britanie, Rusia, SUA, plus Germania, care a propus un pachet de propuneri economice şi diplomatice în schimbul suspendării programului nuclear, susţine aplicarea acestui punct înaintea relansării dialogului cu Iranul, în timp ce SUA doresc din partea Consiliului de Securitate al ONU instituirea de sancţiuni împotriva Iranului, dacă această ţară nu suspendă orice activitate de îmbogăţire a uraniului. 

                   6. Alegerile legislative dn Austria

                   Aproximativ 6,1 milioane de austrieci au fost chemaţi la urne, la 1 octombrie a.c., pentru a alege un nou parlament. Parlamentul austriac, Nationalrat, are 183 de locuri şi este ales la fiecare 4 ani, printr-un sistem electoral bazat pe reprezentarea proporţională.

                   Potrivit ultimului sondaj preelectoral, Partidul Popular (OeVP), condus de Cancelarul Wolfgang Schuessel, aflat la putere, se afla în fruntea intenţiilor de vot, urmat la câteva procente de Partidul Social Democrat (SPOe), de opoziţie. Ultimul sondaj credita OeVP cu 36-39% din intenţiile de vot, în timp ce social-democraţii, conduşi de Alfred Gusenbauer, erau creditaţi cu 34-37%. Partidul ecologist "Verzii" şi liberalii de la FPOe erau creditate cu 10-11,5%, respectiv 7,5-10% din intenţiile de vot. 

                   În campania electorală, conservatorii au mizat pe situaţia bună a economiei austriece şi pe reputaţia de om de stat a lui W. Schuessel. În ceea  ce-i priveşte pe social-democraţi, aceştia au criticat în timpul campaniei bilanţul social al guvernării lui W. Schuessel, marcată în viziunea lor de o creştere a inegalităţii sociale. 

                   Opoziţia social-democrată, condusă de Alfred Gusenbauer, a obţinut în alegeri o victorie la limită, plasându-se înaintea conservatorilor, conduşi de Cancelarul Wolfgang Schussel, cu 35,7% din voturi, faţă de 34,2%, potrivit rezultatelor oficiale provizorii. De asemenea, Partidul de extremă-dreapta FPOe a obţinut 11,2%, Verzii 10,5%, iar Alianţa pentru viitorul Austriei (BZOe), condusă de Joerg Haider, care forma coaliţia guvernamentală cu conservatorii, a totalizat 4,2%.

                   Participarea la vot a fost mai scăzută în anul 2006, de 74,2% dintre alegători, faţă de 80,4% la legislativele din anul 2002.

                   Potrivit datelor prezentate de Ministerul de Interne, repartizarea locurilor, în urma rezultatului provizoriu, oferă un avans de 2 locuri social-democraţilor (68), faţă de conservatori (66). FPOe, condus de Heinz-Christian Strache, ar obţine 21 de locuri, Verzii 20, în timp ce BZOe 8 locuri. 

                   Cancelarul conservator Wolfgang Schüssel a recunoscut înfrângerea sa în alegerile legislative din Austria. 

                   Pe de altă parte, liderul social-democraţilor a precizat că are în vedere să invite fie Partidul Popular, de centru-dreapta, fie Verzii, de stânga, la negocieri pentru formarea unei coaliţii. Alfred Gusenbauer, care, potrivit analiştilor, poate să devină noul cancelar austriac, a exclus orice colaborare cu cele două partide de dreapta - Partidul Libertăţii şi Alianţa pentru viitorul Austriei - afirmând că o asemenea uniune nu are sens. 

                   7. Situaţia din Orientul Mijlociu

                   Potrivit liderilor militari, armata israeliană a încheiat, la 1 octombrie, retragerea tuturor trupelor sale desfăşurate în sudul Libanului. În aceeaşi zi, căştile albastre ale ONU au început să patruleze în zonele din sudul Libanului evacuate de către armata israeliană, pentru a confirma retragerea, care pune capăt războiului declanşat de Israel cu 34 de zile în urmă împotriva gherilelor Hezbollah, a declarat un purtător de cuvânt al ONU.

                   Un membru al Cabinetului de securitate, Benyamin Ben Eliezer, a menţionat posibilitatea reluării peste două sau trei luni a războiului cu mişcarea şiită libaneză Hezbollah. Potrivit ministrului israelian, "aranjamentele puse la punct pentru sudul Libanului după retragerea israeliană nu vor rezista. Hezbollah va profita de ocazie pentru a se întări în spatele armatei libaneze şi a soldaţilor străini desfăşuraţi în sudul Libanului". El a mai afirmat că şeful miliţiei şiite a Hezbollah, Nassan Nasrallah, trebuie să fie eliminat. "Nassan Nasrallah trebuie lichidat cu prima ocazie, deoarece el încarnează răul atât pentru noi, cât şi pentru musulmani şi creştini", a mai declarat ministrul Ben Eliezer.

                   Aviaţia israeliană va continua să survoleze Libanul după retragerea trupelor din sud, a precizat ministrul apărării Amir Peretz. El a afirmat că aceste zboruri vor continua atât timp cât cei doi soldaţi israelieni, răpiţi la 12 iulie a.c. de gruparea Hezbollah în teritoriul izraelian, nu vor fi eliberaţi şi cât timp frontiera dintre Liban şi Siria nu va fi închisă, pentru a împiedica traficul de arme destinate miliţiei şiite.

                   Potrivit ministrului apărării, refuzul Hezbollahului şi al guvernuluui libanez de a-i elibera pe cei doi soldaţi şi de a controla frontiera siriană reprezintă violări ale Rezoluţiei 1701 a Consiliului de Securitate al ONU, votată recent şi care a pus capăt luptelor. Conform acestei rezoluţii, care a permis încheierea oficială a ostilităţilor la 14 august, Israelul trebuia să se retragă din sudul Libanului, pentru a lăsa locul Forţei interimare a Naţiunilor Unite în Liban (FINUL), ale cărei efective au fost sporite de la 2.000 la 15.000, fiind completate de un număr egal de soldaţi libanezi. Israelul a cerut eliminarea Hezbollah din zona de graniţă şi preluarea controlului de forţele FINUL şi ale guvernului de la Beirut.

                   Armata libaneză va riposta oricărei noi eventuale agresiuni israeliene, a declarat comandantul şef al armatei libaneze, generalul Michel Sleiman. "Vă chem să ripostaţi faţă de agresiuni sau încălcări israeliene", a afirmat generalul libanez, adresându-se soldaţilor care s-au redesfăşurat în localităţile de frontiere, pentru prima dată după 40 de ani, la o zi după retragerea armatei israeliene din ultimele poziţii deţinute în sudul Libanului. 

                   8. Elveţia – referendum privind noi legi care reglementează condiţiile de imigrare şi dreptul de azil 

                   La 24 septembrie a.c., alegătorii elveţieni au fost chemaţi  la urne să se pronunţe, în cadrul unui referendum, asupra a două texte legislative care înăspresc condiţiile de imigraţie şi de obţinere a dreptului de azil în această ţară. Cetăţenii prezenţi la urne au votat în favoarea noilor reglementări restrictive privind imigraţia şi dreptul la azil, blocând efectiv accesul muncitorilor necalificaţi din alte ţări la lucru în această ţară. Conform rezultatelor parţiale ale referendum-ului, peste 70% dintre alegătorii elveţieni susţin reducerea şanselor eventualilor solicitanţi de azil în Elveţia. Proiectul aprobat de guvernul eleveţian vizează prevenirea abuzurilor cauzate de cei ce intenţionau să rămână ilegal în Ţara Cantoanelor, în favoarea sporirii resurselor alocate refugiaţilor legali.

                   Potrivit datelor statistice, din cei 7,3 milioane de locuitori, cel puţin 21% dintre cetăţenii cu reşedinţa în Elveţia sunt străini. În anul 2005 au fost înaintate aproape 19.000 cereri de azil, cel mai scăzut număr din ultimii 20 de ani, iar aproximativ o treime dintre cererile de azil depuse în ultimii zece ani au fost respinse.

                   Noua lege privind azilul prevede respingerea fără nicio examinare a cererilor persoanelor care nu deţin acte de identitate şi suprimă ajutorul social în favoarea noilor solicitanţi de azil, care urmează să primească lunar un ajutor de urgenţă de 960 de franci elveţieni, respectiv 604 euro, sumă considerată minimă de către organizaţiile umanitare. Pe de altă parte, noua lege privind imigrarea interzice stabilirea în Elveţia a străinilor neeuropeni care nu au un loc de muncă permanent, impunând şi condiţia ca pentru acel loc de muncă să nu se fi calificat nici un candidat elveţian sau european.

*

                   Comisia Europeană a apreciat drept incompatibilă cu normele Uniunii Europene noua lege asupra dreptului de azil adoptată în Elveţia. Potrivit normelor adoptate de UE în ultimii ani, "poate fi accelerată cererea de azil pentru cineva care nu dispune de paşaport, dar aceasta nu constituie un motiv de non-admisibilitate", a explicat Friso Roscam Abbing, purtătorul de cuvânt al Comisarului european pentru justiţie, libertate şi securitate, Franco Frattini.

                   Elveţia nu este ţară membră a UE, dar se va alătura spaţiului de liberă circulaţie Schengen, simultan cu ţările care au aderat la Uniune în 2004. Din acel moment, ea va trebui să aplice anumite norme europene, în special în ceea ce priveşte luarea amprentelor digitale ale solicitanţilor de azil, pentru a fi incluse în baza de date Eurodac. Totodată, autorităţile elveţiene vor fi obligate să se conformeze reglementării "Dublin II", care stabileşte care este statul responsabil cu examinarea cererii de azil, acesta fiind de obicei statul prin care a intrat solicitantul.

                   Potrivit lui Roscam Abbing, Elveţia nu va fi obligată să aplice alte prevederi europene care armonizează dreptul de azil (privind procedura şi condiţiile de primire), ceea ce lasă cale liberă pentru adoptarea unor reglementări stricte, precum cele aprobate prin referendum.           

